Sophie Løhde (V), 2011-04-07:
Så vil jeg som ordfører for Venstre lægge mig i slipstrømmen af ministerens tale og dermed med det samme afsløre, at vi i Venstre ikke kan støtte det fremsatte beslutningsforslag fra Enhedslisten.
I beslutningsforslaget foreslår Enhedslisten, at man dels skal ændre reglerne for heroinbehandling, således at der her og nu skal tilbydes behandling med rygeheroin, dels skal gennemføre en udredning af mulighederne for at ordinere heroin til selvadministration i form af tag hjem-doser.
Partierne aftalte samtidig, at der med udgangen af 2011 skulle foretages en evaluering af behandlingens effekt, herunder en vurdering af behovet for justering af de faglige retningslinjer.
Da vi indgik den aftale, havde vi i satspuljekredsen en forventning om, at behandlingen kunne påbegyndes noget tidligere end det, der så rent faktisk efterfølgende blev tilfældet.
F.eks. er klinikkerne i København, Hvidovre og Odense først startet op på behandlingen i marts/april måned sidste år, mens klinikkerne i Aarhus og Esbjerg først blev etableret omkring årsskiftet 2010-2011.
Det skal dog understreges, at det fortsat er forventningen, at omkring 280 stofmisbrugere vil være i heroinbehandling, når tilbuddet er kørt fuldt ind i samtlige fem klinikker, og erfaringerne fra udlandet viser i øvrigt også, at behandlingen kan have en langsom opstartsperiode.
Set i lyset af den lidt senere opstart, og især i betragtning af at alle klinikker jo ikke startede samtidig, har Sundhedsstyrelsen i sin faglige vurdering nu foreslået, at evalueringen bør udskydes til udgangen af 2012, så man kan sikre en tilstrækkelig kvalitet i evalueringen i forhold til såvel patientgrundlag som observationsperiode.
På den baggrund kan vi ikke i Venstre støtte, at vi blindt tilsidesætter den faglige evaluering, som for alle parter burde være nødvendig for at kunne vurdere eventuelle behov for ændringer i administrationsformen.
Vi har den grundlæggende holdning i Venstre, at når vi taler om beslutninger som dem, vi drøfter i dag, hvor vi snakker om ændringer i forhold til administrationsformer, skal vi basere vores beslutninger på viden frem for tro, og derfor kan vi ikke støtte, at vi ikke afventer den aftalte evaluering, men i stedet begynder at stemme om sundhedsfaglige spørgsmål her i Folketingssalen i forhold til at indføre nye behandlingsformer, i dette tilfælde rygeheroin, som Sundhedsstyrelsen i øvrigt på nuværende tidspunkt ikke finder at der er tilstrækkelig videnskabeligt belæg eller videnskabelig evidens for at kunne tilbyde.
Vi vil derfor i stedet opfordre til, at vi i Folketinget tager en debat, når evalueringen foreligger, og når der dermed foreligger en sundhedsfaglig vurdering af behovet for eventuelle ændringer i administrationsformen.
I forhold til Enhedslistens andet forslag om at gennemføre en udredning af mulighederne for at ordinere heroin til selvadministration i form af tag hjem-doser stiller jeg mig selv spørgsmålet, hvor vi overhovedet skal hente erfaringerne om fordele og ulemper ved at ordinere heroin i tag hjem-doser.
Altså, mig bekendt findes der ingen steder i verden, hvor man har mulighed for at tage injicerbar heroin med hjem, og så er det vel i sig selv ganske svært at gennemføre en udredning heraf.
Ud over at forslaget i sig selv også giver anledning til en lang række principielle overvejelser, herunder jo ikke mindst i forhold til mulighederne for videresalg, må jeg ligesom ministeren tilføje, at netop kravet om fremmøde to gange dagligt i sig selv er en af hovedpointerne i den nuværende ordning på grund af de intensive sociale og sundhedsfaglige tilbud.
Og på den baggrund skal jeg så meddele, at vi i Venstre ikke kan støtte det fremsatte forslag fra Enhedslisten.